L-impjant ECOHIVE se jipproduċi ħamsa fil-mija tal-elettriku ta' pajjiżna Waqt żjara fl-impjant waste-to-energy li jinsabu fi Spittelau, fiċ-ċentru ta' Vjenna, il-Ministru għall-Ambjent, it-Tibdil fil-Klima u l-Ippjanar, Aaron Farrugia iddiskuta l-vantaġġi kollha relatati ma' din is-sitema ta' livell għoli ambjentali ta' trattament tal-iskart. Akkupanjat mill-Ministru għat-Tibdil fil-Klima, l-Ambjent, Trasport u l-Enerġija tal-Awstrija, Leonore Gewessler, spjegat lil Ministru Farrugia kif dan l-impjant huwa wieħed mill-aqwa soluzzjonijiet ambjentali għall-belt ta' Vjenna u li jattira eluf ta' viżitaturi fis-sena. Il-Ministru seta' jara ukoll fil-prattika kif jitħaddem l-impjant hekk kif sema' fit-tul il-vantaġġi ta' din it-teknoloġija u kif l-immaniġġjar ta' dan l-impjant ma joħqlo ebda problema la mil-lat ta' operat u wisq inqas fil-qasam ambjentali. Apparti minn hekk, dan jipprovdi riżorsi.Bħalissa, l-impjant qiegħed jiġi mkabbar u installata sistema li mis-sħana toħloq Arja frisk abiex tintużda biex tkessaħ il-binjiet. "L-impjant waste-to-energy f'Malta għalkemm ibbażat fuq l-istess kunċett ta' dak ta' Vjenna se jkun qiegħed jibbenefika minn l-aqwa teknoloġija li hawn fis-suq bħalissa, liema suq għamel avvanzi kbar fl-aħħar snin. B'hekk, Malta ma tibqax tistrieħ fuq il-politika tal-passat li tiddependi fuq il-miżbliet imma permezz ta' kumpless ECOHIVE b'diversi impjanti ser ikollha l-aqwa set-up possibbli biex l-iskart jiddawwar f'riżorsa," stqarr il-Ministru Farrugia. Il-Ministru Farrugia qal li l-impjant waste-to-energy ta' Malta se jkun qiegħed jipproduċi madwar ħamsa fil-mija tal-elettriku ta' pajjiżna, filwaqt li jnaqqas id-dipendenza tagħna fuq il-miżbliet. Dan l-impjant se jkun qed joffri ukoll żewġ linji operattivi ta' 96 tunnellata kull waħda. "Proġett bħal dan jista' jservi ta' prattika tajba għal pajjiżi oħra fl-infrastruttura tal-immaniġġjar tal-iskart, l-ambjent u sostenibbiltà ekonomika," qal il-Ministru Farrugia. Waqt laqgħa bilaterali bejn il-Ministri, il-Ministru Farrugia żied jgħid ukoll li Malta se tnaqqas l-emissjonijiet mis-settur tal-iskart tagħha, billi tindirizza l-azzjonijiet lejn il-prevenzjoni tal-ħolqien ta' skart ġdid, tinċentiva l-użu mill-ġdid u t-tiswija ta' prodotti, iżda wkoll tindirizza l-kapaċitajiet ta' għażla tagħna, permezz ta' faċilitajiet ta' skart ġodda.